Na temelju članka 21. stavka 2. Zakona o kulturnim vijećima i financiranju javnih potreba u kulturi („Narodne novine“, broj 83/22), članka 24. Statuta Općine Malinska-Dubašnica („Službene novine Primorsko-goranske županije“, broj 7/21,39/24), Općinsko vijeće Općine Malinska-Dubašnica na sjednici održanoj dana __________ godine donosi
ODLUKU
o osnivanju Stručnog povjerenstva za stručno vrednovanje prijavljenih programa i projekata na Javni poziv za predlaganje javnih potreba u kulturi Općine Malinska-Dubašnica
I. OPĆE ODREDBE
Članak 1.
Ovom Odlukom osniva se Stručno povjerenstvo za stručno vrednovanje prijavljenih programa i projekata na Javni poziv za predlaganje javnih potreba u kulturi Općine Malinska-Dubašnica (u daljnjem tekstu: Povjerenstvo).
Ovom Odlukom utvrđuje se broj stručnih povjerenstava, djelokrug rada, broj članova, zadaće, način rada i odlučivanja Povjerenstva.
II. OSNIVANJE I DJELOKRUG RADA POVJERENSTVA
Članak 2.
Osniva se jedno Stručno povjerenstvo za sva područja i djelatnosti javnih potreba u kulturi Općine Malinska-Dubašnica.
Povjerenstvo u svom radu stručno vrednuje i ocjenjuje programe i projekte prijavljene na Javni poziv za predlaganje javnih potreba u kulturi Općine Malinska-Dubašnica.
Povjerenstvo daje stručni prijedlog za dodjelu financijskih sredstava za programe i projekte koji ispunjavaju uvjete javnog poziva.
Članak 3.
Povjerenstvo ima tri člana, od kojih je jedan predsjednik Povjerenstva.
Za članove Povjerenstva imenuju se umjetnici, stručnjaci i kulturni djelatnici istaknuti u područjima umjetnosti i kulture, odnosno osobe koje svojim stručnim znanjem i iskustvom mogu pridonijeti kvalitetnom i nepristranom vrednovanju prijavljenih programa i projekata.
III. IMENOVANJE ČLANOVA POVJERENSTVA
Članak 4.
Predsjednika i članove Povjerenstva imenuje općinski načelnik Općine Malinska-Dubašnica.
Prije donošenja odluke o imenovanju, općinski načelnik može objaviti javni poziv za predlaganje kandidata za članove Povjerenstva.
Javnim pozivom mogu se pozvati ustanove u kulturi, umjetničke organizacije, udruge, druge pravne osobe te fizičke osobe koje djeluju u području kulture da predlože kandidate za članove Povjerenstva.
Članak 5.
Članovi Povjerenstva imenuju se na mandat od četiri godine.
Ista osoba može biti ponovno imenovana za člana Povjerenstva.
IV. ZADAĆE POVJERENSTVA
Članak 6.
Povjerenstvo obavlja osobito sljedeće zadaće:
· razmatra prijavljene programe i projekte na Javni poziv za predlaganje javnih potreba u kulturi Općine Malinska-Dubašnica;
· provodi stručno vrednovanje i ocjenjivanje prijavljenih programa i projekata prema utvrđenim kriterijima;
· vrednuje kvalitetu, sadržajnu opravdanost i izvedivost programa i projekata;
· razmatra financijsku opravdanost prijavljenih troškova;
· utvrđuje prijedlog programa i projekata za financiranje;
· predlaže unapređenje kriterija vrednovanja programa i projekata;
· obavlja druge poslove povezane s provedbom postupka vrednovanja.
V. NAČIN RADA I ODLUČIVANJA
Članak 7.
Povjerenstvo radi na sjednicama koje saziva predsjednik Povjerenstva.
Povjerenstvo može održati sjednicu ako je nazočna većina članova.
Povjerenstvo odluke i zaključke donosi većinom glasova ukupnog broja članova.
O radu Povjerenstva vodi se zapisnik.
Članak 8.
Članovi Povjerenstva dužni su postupati nepristrano i u skladu s načelima stručnosti, transparentnosti i izbjegavanja sukoba interesa.
Član Povjerenstva koji je povezan s pojedinim prijavljenim programom ili projektom ne sudjeluje u njegovom razmatranju i ocjenjivanju.
VI. ADMINISTRATIVNA PODRŠKA I NAKNADA
Članak 9.
Administrativne, stručne i tehničke poslove za potrebe rada Povjerenstva obavlja Jedinstveni upravni odjel Općine Malinska-Dubašnica.
Članak 10.
Članovima Povjerenstva može pripasti naknada za rad sukladno posebnoj odluci općinskog načelnika i osiguranim sredstvima u Proračunu Općine Malinska-Dubašnica.
VII. ZAVRŠNA ODREDBA
Članak 11.
Ova Odluka stupa na snagu osmoga dana od dana objave u službenom glasilu Općine Malinska-Dubašnica.

